EASTW ทุ่ม 1.6 พันลบ. ซื้อหุ้นบริษัทย่อย EGCO เตรียมส่ง “UU” เข้าเทรด
EASTW เตรียมส่งบริษัทย่อย “UU” เข้าซื้อหุ้น “เอ็กคอมธารา” บริษัทย่อยของ EGCO จำนวน 74.19% มูลค่า 1.6 พันลบ. ภายใน Q3/58 เผยบอร์ดมีมตินำ UU เข้าจดทะเบียนใน SET 
18 มิ.ย. 2558

บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW ระบุว่า ที่ประชุมคณะกรรมการบริษัทเมื่อวานนี้ (17 มิ.ย.) เห็นชอบและให้นำเสนอต่อที่ประชุมผู้ถือหุ้นเพื่อพิจารณาอนุมัติให้บริษัท ยูนิเวอร์แซล ยูทีลิตี้ส์ จำกัด (UU) เข้าซื้อหุ้นสามัญของบริษัท เอ็กคอมธารา จำกัด จำนวน 25,597,096 หุ้น หรือ 74.19% จากบริษัท เอ็กโก เอ็นจิเนียริ่ง แอนด์ เซอร์วิส จำกัด ซึ่งเป็นบริษัทย่อยของ EGCO คิดเป็นมูลค่ารวมทั้งสิ้น 1.6 พันล้านบาท โดยแหล่งเงินทุนจะมาจากเงินกู้ของสถาบันการเงิน ทั้งนี้ เบื้องต้นคาดว่าการเข้าซื้อหุ้นดังกล่าวจะมีขึ้นภายในไตรมาส 3/58
โดยเอ็กคอมธารา เป็นผู้ให้บริการผลิตน้ำประปาเพื่อขายให้แก่สำนักงานประปาของการประปาส่วนภูมิภาค(กปภ.) ในพื้นที่จ.ราชบุรี และจ.สมุทรสงคราม ตามสัญญา Build-Own-Operate (BOO) ระยะเวลา 30 ปี ตั้งแต่วันที่ 7 เม.ย.44 มีกำลังการผลิต 48,000 ลูกบาศก์เมตร/วัน และมีปริมาณจำหน่ายเฉลี่ยในปี 57 ที่ 36,277 ลูกบาศก์เมตร/วัน โดยปัจจุบันมีกลุ่ม EGCO ถือหุ้น 74.19% และ UU ถือหุ้น 15.88%
สำหรับการซื้อหุ้นเพิ่มในเอ็กคอมธารา ครั้งนี้จะเป็นการขยายการลงทุนเพิ่มในธุรกิจน้ำประปา ซึ่งเป็นธุรกิจหลักของกลุ่ม UU เพื่อให้มีขนาดธุรกิจและฐานรายได้ที่ใหญ่ขึ้น ช่วยเพิ่มศักยภาพในการแข่งขันและโอกาสในการเติบโตในอนาคต
พร้อมกันนี้คณะกรรมการบริษัท ยังอนุมัติแผนการนำหุ้น UU เข้าจดทะเบียนใน SET โดยจะเสนอขายหุ้นเพิ่มทุน UU ให้กับบุคคลทั่วไปในการเสนอขายหุ้นให้ประชาชนทั่วไปครั้งแรก (IPO) และผู้ถือหุ้นของ EASTW ตามสัดส่วนการถือหุ้นในบริษัท (Pre-Emptive Right) รวมทั้งสิ้น 420 ล้านหุ้น ที่พาร์หุ้นละ 1 บาท คิดเป็นสัดส่วน 45.16% ของชำระแล้วของ UU หลังการทำ IPO โดยจะนำเงินที่ได้จากการระดมทุนไปใช้ขยายธุรกิจ หรือใช้เป็นเงินทุนหมุนเวียนในการดำเนินธุรกิจ หรือใช้คืนเงินกู้จากสถาบันการเงิน
ทั้งนี้ UU จะทำการเพิ่มทุนโดยออกหุ้นใหม่ 420 ล้านหุ้น (ภายหลังการปรับราคาพาร์จากหุ้นละ 10 บาทเป็นหุ้นละ 1 บาท) และเสนอขาย IPO ไม่น้อยกว่า 353 ล้านหุ้น หรือคิดเป็น 84.05% ของจำนวนหุ้นเพิ่มทุน และเสนอขายผู้ถือหุ้นเดิมของ EASTW ตามสัดส่วน ไม่เกิน 67 ล้านหุ้น หรือคิดเป็นไม่เกินกว่า 15.95% ของหุ้นเพิ่มทุนครั้งนี้ โดยจะเสนอขายที่ราคาเดียวกัน และนำหุ้น UU ทั้งหมดเข้าจดทะเบียนใน SET ซึ่งภายหลังการเพิ่มทุนครั้งนี้จะทำให้ EASTW ลดสัดส่วนการถือหุ้นใน UU เหลือ 54.84% จากเดิมที่ 100%
โดยปัจจุบัน UU เป็นผู้ผลิตน้ำประปา โดยมีทุนจดทะเบียนและทุนชำระแล้ว 510 ล้านบาท แบ่งเป็น 51 ล้านหุ้น พาร์หุ้นละ 10 บาท หลังเปลี่ยนแปลงพาร์แล้ว ทุนจดทะเบียนและทุนชำระแล้วจะเป็น 510 ล้านบาท แบ่งเป็น 510 ล้านหุ้น และหลังการขายหุ้นเพิ่มทุนแล้ว จะมีทุนจดทะเบียน 930 ล้านบาท แบ่งเป็น 930 ล้านหุ้น พาร์หุ้นละ 1 บาท
ทั้งนี้ EASTW จะมีการประชุมวิสามัญผู้ถือหุ้นครั้งที่ 1/2558 ในวันที่ 10 ส.ค.นี้ เพื่อพิจารณาเรื่องการเข้าซื้อหุ้นในเอ็กคอมธารา และการนำหุ้น UU เข้าจดทะเบียนในตลาดหลักทรัพย์